ส่วนที่ 1

ข้อมูลสรุป (Executive Summary)

บริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) ก่อตั้งขึ้นเมื่อวันที่ 18 กันยายน 2538
ด้วยทุนจดทะเบียนเริ่มต้น 30 ล้านบาท ปัจจุบันบริษัทมีทุนจดทะเบียน 690 ล้านบาท
และมีทุนที่ออกและเรียกชำระแล้ว 540 ล้านบาท
เพื่อประกอบธุรกิจเป็นผู้นำเข้าและจัดจำหน่ายอุปกรณ์สื่อสารโทรคมนาคม

ปัจจุบันธุรกิจของบริษัทแบ่งออกได้เป็น 3 หน่วยธุรกิจ คือ

1.  ธุรกิจโทรศัพท์เคลื่อนที่
    บริษัทเป็นผู้จัดจำหน่ายอุปกรณ์สื่อสารและโทรศัพท์เคลื่อนที่โดยบริษัทจะทำหน้าที่ในการเป็นผู้จัดจำหน่าย
    (Distributor) ของโทรศัพท์เคลื่อนที่ Nokia,Motorola,Sony, Ericsson และ
    Samsung โดยจัดจำหน่ายในลักษณะขายส่ง (Wholesale) ผ่านตัวแทนจำหน่าย (Dealer)
    ซึ่งมีอยู่ทั่วประเทศ และผ่านบริษัท เอ็ม ช็อป โมบาย จำกัด ซึ่งดำเนินธุรกิจแฟรนไชส์
    (Franchisee) จำหน่ายโทรศัพท์เคลื่อนที่และอุปกรณ์เสริม ณ สิ้นปี 2551
    มีร้านแฟรนไชส์รวมทั้งสิ้น 88 สาขาทั่วประเทศ นอกจากนี้ บริษัทฯ
    ยังมีการจำหน่ายในลักษณะค้าปลีก (Retail) ผ่านบริษัทในเครือ คือ บริษัท เทเลแม็กซ์
    เอเชีย คอร์ปอเรชั่น จำกัด ซึ่งดำเนินธุรกิจเป็นตัวแทนจำหน่าย (Dealer) อุปกรณ์สื่อสาร
    และโทรศัพท์เคลื่อนที่ในทุกระบบและทุกยี่ห้อ ซึ่งในปัจจุบันมีจำนวนสาขาทั้งสิ้น 19 สาขา 57
    จุดจำหน่าย

นอกจากนี้บริษัทได้รับการแต่งตั้งจากบริษัท โนเกีย (ประเทศไทย) จำกัด
ในการได้รับสิทธิในการให้บริการ “ Nokia Care Center (NCC) “
เพื่อให้บริการกับลูกค้าในด้านตรวจเช็คสภาพและซ่อมโทรศัพท์เคลื่อนที่ ซึ่งปัจจุบันมีจำนวนสาขาทั้งสิ้น
12 สาขา

2.  ธุรกิจวิทยุสื่อสาร บริษัทฯ ได้รับการแต่งตั้งจากบริษัท โมโตโลร่า อิงค์ จำกัด
    ให้เป็นตัวแทนจำหน่ายและติดตั้งวิทยุสื่อสารระบบ Digital ให้แก่ภาครัฐและเอกชน
    โดยจัดจำหน่ายเครื่องและอุปกรณ์เสริม ผ่านบริษัท เอ็ม โซลูชั่น จำกัด

3. ธุรกิจงานโครงการ บริษัทฯ ได้ลงทุนในบริษัท พอร์ทัลเน็ท จำกัด
ซึ่งดำเนินธุรกิจในรูปแบบการเข้าร่วมงานประกวดราคาโครงการโทรคมนาคมทั้งภาครัฐและเอกชน
ซึ่งปัจจุบันบริษัท พอร์ทัลเน็ท จำกัด เป็นสมาชิกของกิจการค้าร่วม SPIES
และอยู่ระหว่างการดำเนินโครงการเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลัก
มูลค่า 3,192 ล้านบาท ของการไฟฟ้าส่วนภูมิภาค (กฟภ)
ซึ่งปัจจุบันอยู่ระหว่างการขอขยายระยะเวลาการส่งมอบงานพัฒนาระบบคอมพิวเตอร์ซอฟต์แวร์ กับ
กฟภ

สรุปฐานะทางการเงินและผลการดำเนินงาน

สำหรับผลการดำเนินงานในช่วงปีที่ผ่านมาจากสภาวะเศรษฐกิจที่ชะลอตัว รวมทั้งการเมืองที่ไม่มั่นคง
ทำให้การใช้จ่ายของผู้บริโภคลดลง ส่งผลให้มีรายได้รวมของบริษัทและบริษัทย่อย ในปี 2551
เท่ากับ 8,518.03 ล้านบาท ลดลงจากปี 2550 เท่ากับ 1,997.51 ล้านบาท หรือคิดเป็นร้อยละ
19 สำหรับอัตรากำไรขั้นต้น เพิ่มขึ้นจากร้อยละ 5.18 จากปี 2550 เป็นร้อยละ 5.38 ในปี 2551

ผลประกอบการในภาพรวมของบริษัทมีผลการดำเนินงานกำไรสุทธิในปี 2551 เท่ากับ 125.68
ล้านบาท ลดลงจากปี 2550 ซึ่งมีกำไรสุทธิเท่ากับ 146.18 ล้านบาท เท่ากับ 20.50 ล้านบาท
หรือคิดเป็นร้อยละ 14.02 สำหรับอัตรากำไรสุทธิ เพิ่มขึ้นจากร้อยละ 1.41 ในปี 2550
เป็นร้อยละ 1.50 ในปี 2551

ฐานะทางการเงินของบริษัท ในปี 2551 บริษัทมีสินทรัพย์รวมเท่ากับ 4,178.29 ล้านบาท
เพิ่มขึ้นจากปี 2550 คิดเป็นร้อยละ 10.65
เกิดจากงานระหว่างทำเพื่อให้เช่าของโครงการสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลักที่บันทึกในบริษัทย่อย
หนี้สินรวมเท่ากับ 2,612.79 ล้านบาท เพิ่มขึ้นจากปี 2550 คิดเป็นร้อยละ 15.81
เกิดจากเจ้าหนี้อื่นค่าสินทรัพย์เพื่อให้เช่าของงานระหว่างทำโครงการสัญญาเช่าระบบคอมพิวเตอร์ซอฟต์แวร์สำเร็จรูปสำหรับธุรกิจหลักที่บันทึกในบริษัทย่อย
ในขณะที่ส่วนของผู้ถือหุ้นรวมเท่ากับ 1,565.50 ล้านบาท เพิ่มขึ้นจากปี 2550 คิดเป็นร้อยละ 2.98
ทำให้อัตราส่วนหนี้สินต่อส่วนของผู้ถือหุ้นในปี 2551 เท่ากับ 1.67 เท่า